Document ID: 32009R0472

NÕUKOGU MÄÄRUS (EÜ) nr 472/2009,
25. mai 2009,
millega muudetakse määrust (EÜ) nr 637/2008 seoses puuvillasektori riikliku ümberkorraldamiskavaga
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 37 lõike 2 kolmandat lõiku,
võttes arvesse 1979. aasta ühinemisakti, eriti sellele lisatud puuvilla käsitleva protokolli nr 4 (1) lõiget 6,
võttes arvesse komisjoni ettepanekut,
võttes arvesse Euroopa Parlamendi arvamust
ning arvestades järgmist:
(1)
Nõukogu 23. juuni 2008. aasta määruse (EÜ) nr 637/2008 (millega muudetakse määrust (EÜ) nr 1782/2003 ja kehtestatakse puuvillasektori riiklik ümberkorraldamiskava) (2) 2. peatükk sisaldab liikmesriikide tasandil otsustatava nelja-aastase ümberkorraldamiskava suhtes kohaldatavaid sätteid, mille alusel rahastatakse muu hulgas konkreetseid toorpuuvillatööstuse toetamiseks võetavaid meetmeid.
(2)
Ühenduse puuvillasektori majandusliku olukorra hiljutiste arengute tõttu ja sellest tekkinud vajaduse tõttu viivitamatult teostada olulisi ümberkorraldusi ning kaasata kõik asjaomased toorpuuvillatehased on õigustatud kaheksa-aastase programmiperioodi kasutuselevõtmine. Kui liikmesriik võtab kõnealuse mahukama kaheksa-aastase kava kasutusele, peaks vahendite lisamine nõukogu 19. jaanuari 2009. aasta määruse (EÜ) nr 73/2009 (millega kehtestatakse ühise põllumajanduspoliitika raames põllumajandustootjate suhtes kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) (3) VIII lisas kindlaks määratud riiklikele ülemmääradele toimuma viivitamata.
(3)
Määruse (EÜ) nr 637/2008 artikli 7 lõike 2 punktis a on sätestatud, et nõukogu 22. mai 2001. aasta määruse (EÜ) nr 1051/2001 (puuvilla tootmistoetuste kohta) (4) IV peatüki järgsed toetusesaajad turustusaastal 2005/2006 on määruse (EÜ) nr 637/2008 artikli 7 lõike 1 punktides a, b ja d osutatud meetmete toetusesaajad. Kuna aga mõnesid toorpuuvillatehaseid ei käitanud võrdlusturustusaastal nende omanikud ja neid omanikke ei käsitatud määruse (EÜ) nr 1051/2001 IV peatüki kohaselt toetusesaajatena, ei saa need toorpuuvillatehased osaleda ka ümberkorraldamisprotsessis. Selleks et riiklikud ümberkorraldamiskavad oleksid tõhusad, tuleks määruse (EÜ) nr 637/2008 artikli 7 lõike 1 punktides a, b ja d osutatud meetmeid kohaldada kõikide võrdlusturustusaastal 2005/2006 tegutsenud selliste toorpuuvillatehaste suhtes, mis on määruse (EÜ) nr 1051/2001 IV peatüki alusel toetusesaamiskõlblikud. Seepärast on seoses kõnealuse turustusaastaga asjakohane lugeda tehaste omanikud ümberkorraldamiskava järgseteks toetusesaajateks.
(4)
Seetõttu tuleks määrust (EÜ) nr 637/2008 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 637/2008 muudetakse järgmiselt.
1)
Artikli 4 lõike 1 esimese lõigu järele lisatakse järgmine lõik:
„Erandina esimesest lõigust võivad liikmesriigid valida võimaluse esitada komisjonile enne 31. detsembrit 2009 ühe muudetud kaheksa-aastase ümberkorraldamiskava projekt.”
2)
Artikli 5 lõikele 2 lisatakse järgmine lõik:
„Kui liikmesriik valib aga võimaluse esitada muudetud kaheksa-aastase ümberkorraldamiskava projekt, mis on ette nähtud artikli 4 lõike 1 teises lõigus, lisatakse käesoleva artikli lõikes 1 osutatud asjaomase liikmesriigi aastaeelarve määruse (EÜ) nr 73/2009 VIII lisas kindlaks määratud 2018. aasta riiklikule ülemmäärale ning seda kohaldatakse otsemaksete suhtes kõnealusel aastal. Asjaomane liikmesriik esitab ümberkorraldamiskava rakendamise ning selle eesmärkide saavutamise aruande enne 1. jaanuari 2018.”
3)
Artikli 7 lõike 2 punkt a asendatakse järgmisega:
„a)
toorpuuvillatehaste omanikud, kellele anti turustusaastal 2005/2006 nõukogu määruse (EÜ) nr 1051/2001 (5) IV peatüki kohast toetust käesoleva artikli lõike 1 punktides a, b ja d osutatud meetmete raames ette nähtud toetuse puhul;
Artikkel 2
Käesolev määrus jõustub seitsmendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. mai 2009

Labels: 17
19
5
6